MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit, vedrørende Rådets fælles holdning med henblik på vedtagelse af Europa-Parlamentets og Rådets forordning om narkotikaprækursorer

1- SAGSFORLØB

Forslag sendt til Europa-Parlamentet og Rådet (dok. KOM(2002)494 endelig - 2002/0217 (COD): // 10. september 2002.

Udtalelse fra Det Europæiske Økonomiske og Sociale Udvalg: // 26. februar 2003.

Udtalelse fra Europa-Parlamentet ved førstebehandlingen: // 11. marts 2003.

Ændret forslag fremsendt: // 28. maj 2003.

Vedtagelse af den fælles holdning: // 29. september 2003.

2- FORMÅLET MED KOMMISSIONENS FORSLAG

Målet med forslaget er at gøre det nuværende direktiv 92/109/EØF til en forordning og derved forenkle og harmonisere ordningen for kontrol med narkotikaprækursorer inden for EU. Harmoniserede gennemførelsesforanstaltninger i hele EU vil endvidere beskytte den lovlige og berettigede handel med disse kemiske stoffer, hvorved det sikres, at der anvendes ensartede betingelser for erhvervsdrivende i alle medlemsstaterne.

3- BEMÆRKNINGER TIL DEN FÆLLES HOLDNING

3.1 Generelt

Den fælles holdning følger de generelle linjer i Kommissionens ændrede forslag. Den indeholder visse foranstaltninger, der anses for nødvendige for at tage højde for, at forordningen gælder direkte for erhvervsdrivende og kompetente myndigheder.

3.2 Europa-Parlamentets ændringsforslag

Europa-Parlamentet vedtog tre ændringsforslag, hvoraf et blev fuldt accepteret, et blev forkastet og det tredje blev delvist accepteret.

3.2.1 Europa-Parlamentets ændringsforslag 1

I dette ændringsforslag foreslås det at indsætte en ny betragtning, hvori betydningen af det nye instrument understreges i forbindelse med udvidelsen af EU, som fra næste år vil omfatte 25 medlemsstater. Det blev accepteret og indsat som betragtning 4.

3.2.2 Europa-Parlamentets ændringsforslag 2

Dette ændringsforslag ville kræve, at der skulle foretages en årlig ajourføring af listen over ikke-registrerede stoffer afhængig af frivillige kontrolforanstaltninger foretaget af de erhvervsdrivende. Denne liste bliver løbende gennemgået og, om nødvendigt, ændret på de møder, som afholdes af det i artikel 15 omhandlede udvalg fire gange om året. Den foreslåede ændring indebærer således ikke nogen forbedring af systemet. Den blev derfor forkastet.

3.2.3 Europa-Parlamentets ændringsforslag 3

Ændringsforslag 3 omfatter rent faktisk to ændringsforslag. I henhold til den første del ville medlemsstaterne være forpligtet til årligt at underrette Kommissionen om gennemførelsesforanstaltningerne, selv om forordningen kun skal gennemføres én gang af hver medlemsstat. Det blev forkastet, fordi det ikke indebærer en forbedring af Kommissionens forslag.

Anden del af ændringsforslaget blev accepteret. Heri kræves det, at Kommissionen evaluerer gennemførelsen af forordningen tre år efter dennes ikrafttræden. Dette forslag er nu indsat i artikel 16, stk. 2.

3.3 Rådets fælles holdning

Ud over de accepterede ændringsforslag indeholder den nye tekst visse ændringer for at tage højde for, at den nye forordning finder direkte anvendelse. Formålet med disse ændringer er at medtage nogle gennemførelsesprocedurer i teksten til retsakten. Ved hjælp heraf harmoniseres den måde, hvorpå ordningen anvendes, i alle medlemsstaterne, hvilket - som anført ovenfor - er det overordnede mål med Kommissionens forslag.

4- KONKLUSION

Kommissionen støtter den fælles holdning, fordi den er i tråd med de tilstræbte mål.